Seun (14) sterf na hy glo wurgspeletjie speelArgieffoto Konst. Mthokozisi Ngobese, woordvoerder van die polisie, het gesê die seun se pa het hom Vrydag by die skool gaan oplaai voordat hulle huis toe is. Volgens Ngobese het die pa sy seun, ŉ gr. 9-leerling, omstreeks 17:00 dood gekry in sy kamer. Ngobese het gesê daar was ŉ gordel aan die kamer se deurhandvatsel vasgemaak. Hy het gesê daar kan in dié stadium nog nie met sekerheid gesê word dat die seun wel die wurgspeletjie gespeel het nie. Volgens Ngobese sal die nadoodse ondersoek die presiese oorsaak van die seun se dood bepaal. ŉ Geregtelike doodsondersoek is geopen. Die seun se pa het aan The Mercury gesê sy seun het hom ŉ paar weke voor sy dood oor die wurgspeletjie uitgevra waarna hy hom oor die gevaar daarvan ingelig het. Die seun sou oor drie weke sy 15de verjaardag vier. Tydens die wurgspeletjie (“choking game”) wurg kinders mekaar of hulself met ŉ tou of gordel in ŉ poging om “hoog” te raak. Talle kinders het reeds gesterf of het permanente breinskade opgedoen weens dié gevaarlike speletjie.